Cuneiform Tablet BIN 6 30 (NBC 3909)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-šùr-i-dí-ma a-na a-šur-na-da qí-bi-ma ša-am-ša-am ša 15 GÍN KÙ.GI a-na {d}NIN.ŠUBUR ḫa-bu-lá-ku i pá-ni-tim i-nu-mì ta-li-kà-ni um-ma a-na-ku-ma a-na mì-nim ša-am-ša-am la tù-ub-lam um-ma a-ta-ma 15 GÍN ù-la ma-ṣa-at um-ma a-na-ku-ma ší-ma-am ša-a-ma ta-er-ma i-na e-ra-bi-kà-ma ša-am-ša-am ša 15 GÍN KÙ.GI e-pu-uš-ma še-bi-lam iš-tù šé-pí-kà pá-ni-tim tù-uš-ta-na-áb-la-kà-at a-na mì-nim ik-ri-bi tù-kà-al i-ḫi-id-ma ša-am-ša-am e-pu-uš-ma i pá-nim-ma šé-bi-lam ù šu-ma ù-tù-ra-ú i-ba-ší a-qè-er-bi-ma i-dí TÚG.ḪI-tí ša ik-ri-bi ša a-šùr a-na mì-nim i-ba-la-ku-tù a-dí-ni a-na KÙ.BABBAR la i-tù-ru 1 me-at 90 TÚG.ḪI-tí ì-lí-a-lúm ù a-šùr-ta-ak-la-ku ù-ša-áb-ší-lu-ni-kum KÙ.BABBAR ap-šu-nu É ma-nim i-ba-ší a-na DINGIR dam-qá-at i-na bu-ul-ṭí-a-ma KÙ.BABBAR-pí ša-ni-ú-tum ù-la-pu-tù ù šu-ma ša DAM.GÀR-ri-im a-ṣé-ri-a-ma šé-bi-lam ší-ma-am la-áš-a-ma lu-ta-e-ra-kum ù a-na-ku-ma ù-la a-ma-ša-aḫ-kà